作者：吴潜
词牌/韵律：二郎神

paragraphs: 小楼向晚，正柳锁、一城烟雨。
记十里吴山，绣帘朱户，曾学宫词内舞。
浪逐东风无人管，但脉脉、岁移年度。
嗟往事未尘，新愁还织，怎堪重诉。
凝伫。
问春何事，飞红飘絮。
纵杜曲秦川，旧家都在，谁寄音书说与。
野草凄迷，暮云深黯，浑自替人无绪。
珠泪滴，应把寸肠万结，夜帷深处。